Čorne wrónidło

Čorne wrónidło (Solanum nigrum) je rostlina ze swójby wrónidłowych rostlinow (Solanaceae).

 Wopis 
Čorne wrónidło je jednolětna rostlina, kotraž docpěje wysokosć wot 10 hač 80 cm (20-100 cm). Rostlina je ćmowozelena, často wioletnje přeběžana, kosmata abo naha. Njese kćenja, njezrałe zelene a zrałe čerwjene płody zwjetša w samsnym času.

Ćmowozeleny stołpik je zrunany, njejasnje hranity a sylnje rozhałuzowany.

 Łopjena 
Měnjate łopjena su jejkojće-rombiske hač třiróžkate, maja hładku kromu abo su zarěznjene a docpěja dołhosć wot 3 hač do 8 cm.

 Kćenja 
Kćěje wot junija hač oktobra. Kćenja steja po pjećoch hač po dźesaćoch we krótkostołpikatych, wokołkojtych wijelach hornich łopjenowych rozporow. Króna je běła, płonje rozšěrjena a docpěje wulkosć wot 10 hač 15 mm a šěrokosć wot 6 hač 10 mm. Keluškowe kónčku su přez wótre zaliwy  rozdźělene. Próšniki su dlěše hač próškowe nitki. Próškowe łopješka su złotožołte a centralnu kehel wutworja.

 Płody 
Płody su w zrałosći błyšćace čorne, rědko nazeleń žołte, 6-10 mm šěroke, jědojte jahody. Wone docpěja wulkosć wot hróšatkow.

 Wobsahowe maćizny 
Rostlina wobsahuje jědojte alkaloidy, předewšěm njezrałe płody.

 Stejnišćo 
Rosće na dźěratych njerodźowych wobrostach na drjebiznowych městnach, w zahrodach, na rolach a winicach. Preferuje w prawym měrje suche pódy.

 Rozšěrjenje 
Rostlina je nic jenož w Europje, ale samo w cyłym swěće rozšěrjena.

 Nóžki 

 Žórła 
 Meyers Taschenlexikon Biologie, In 3 Bänden, 3. zwjazk, ISBN 3-411-12033-9, strona 102 
 Schauer - Caspari: Pflanzenführer für unterwegs, ISBN 978-3-8354-0354-3, 2. nakład, 2008, strona 68 
 Spohn, Aichele, Golte-Bechtle, Spohn: Was blüht denn da? Kosmos Naturführer (2008), ISBN 978-3-440-11379-0, strona 166 
 Steinbachs Großer Pflanzenführer, ISBN 978-3-8001-7567-3, strona 150 

 Eksterne wotkazy 

Kategorija:Wrónidło